Na temelju članka 35. Zakona o vlasništvu i drugim stvarnim pravima („Narodne novine“, 91/96, 68/98, 137/99, 22/00, 73/00, 129/00, 114/01, 79/06, 141/06, 146/08, 38/09, 153/09, 143/12, 152/14, 81/15, 94/17 ) i članaka 30. Statuta Općine Ernestinovo („Službeni glasnik Općine Ernestinovo“, broj 2/21 i 3/21) Općinsko vijeće Općine Ernestinovo na \_\_. sjednici održanoj dana \_\_. svibnja 2024. donijelo je

**ODLUKU**

**o postupku i visini naknade za osnivanje prava služnosti na nekretninama u vlasništvu Općine Ernestinovo**

Članak 1.

Odlukom o postupku i visini naknade za osnivanje prava služnosti na nekretninama u vlasništvu Općine Ernestinovo (u daljnjem tekstu: Odluka) utvrđuju se visina naknade te postupak i mjerila za osnivanje služnosti na nekretninama u vlasništvu Općine Ernestinovo, u svrhu izgradnje, polaganja i održavanja vodova i pripadajućih objekata na vodovima, elektroničkih komunikacijskih uređaja, prilaza, staza, javnih cesta i slično, u skladu s dokumentima prostornog uređenja.

Članak 2.

Nekretnine kojima upravlja Općina Ernestinovo (dalje u tekstu: Općina Ernestinovo), u smislu ove Odluke, su nekretnine u vlasništvu Općine Ernestinovo te javne površine na području Općine Ernestinovo čije je korištenje namijenjeno svima i pod jednakim uvjetima, a kojima Općina Ernestinovo upravlja temeljem pozitivnih pravnih propisa.

Članak 3.

O osnivanju prava služnosti sklapa se Ugovor o osnivanju prava služnosti. Kopija katastarskoga plana s ucrtanom trasom služnosti sastavni je dio Ugovora o osnivanju prava služnosti.

Članak 4.

Općina Ernestinovo može osnovanu služnost ukinuti ako ona izgubi razumnu svrhu ili zbog privođenja zemljišta svrsi u skladu s dokumentima prostornog uređenja.

Korisnik prava služnosti polaganja vodova ili drugih uređaja i instalacija se obvezuje da će, u slučaju potrebe, na svoj teret izmjestiti postojeće vodove, radi usklađenja s dokumentima prostornog uređenja Općine Ernestinovo.

Članak 5.

Vodovima u smislu ove Odluke smatraju se vodovi, pripadajući objekti i uređena područja elektroenergetske, elektroničke komunikacijske, toplovodne, plinovodne, naftovodne, vodovodne i odvodne infrastrukture („Narodne novine“, broj 77/21).

Članak 6.

Visina naknada za pravo služnosti vodova i pripadajućih objekata, kao i za ostale služnosti, izračunava se prema površini zemljišta koje se koristi za postavljanje vodova i pripadajućih objekata te ostale služnosti.

Visina naknade za pravo služnosti polaganja vodova i pripadajućih objekata utvrđuje se u godišnjem iznosu, i to za:

a) elektroenergetsku mrežu ……………………………. 1,0 euro /m2

b) vodovodnu mrežu ………………………………….. 0,50 eura/m2

c) kanalizacijsku mrežu ………………………………. 0,50 eura/m2

d) toplovodnu mrežu ….………………………………. 0,50 eura kn/m2

e) plinovodnu mrežu ………………………………….. 1,0 euro/m2

f) naftovodnu mrežu …………………………………. 1,0 euro /m2.

Površina zemljišta za koje se određuje naknada za polaganje elektroenergetske, kanalizacijske, vodovodne, toplovodne, plinovodne i naftovodne mreže je stvarna širina iskopa (rova) umnožena s njegovom dužinom.

Visina naknade za pravo služnosti u svrhu postavljanja i uporabe radijskih postaja i drugih sličnih elektroničkih komunikacijskih uređaja (antene i slično) na javnim površinama kojima upravlja Općina Ernestinovo te na nekretninama koje su u vlasništvu Općine Ernestinovo iznosi mjesečno 150,00 eura po svakoj postavljenoj radijskoj postaji odnosno uređaju.

Za polaganje vodova i pripadajućih objekata plinovodne i naftovodne mreže naknada se obračunava i za zaštitni pojas unutar kojeg nije dopušteno građenje u skladu s posebnim propisom kojim se regulira siguran transport tekućih i plinovitih ugljikovodika.

Visina naknade za zasnovano pravo služnosti u svrhu izgradnje prilaza, staza, i slično iznosi 3,0 eura /m² godišnje.

Članak 7.

Naknade iz članka 6. stavka 2. i 6. ove Odluke, utvrđuju se u godišnjem iznosu i uplaćuju se na račun Općine Ernestinovo do 31. siječnja za tekuću godinu, a kod zaključenja ugovora tijekom godine, u roku 15 dana od dana sklapanja ugovora, razmjerno vremenu korištenja.

Mjesečna naknada iz članka 6. stavka 4. ove Odluke uplaćuje se do 10. u mjesecu za tekući mjesec.

Članak 8.

Općinska načelnica Općine Ernestinovo, na temelju zahtjeva investitora, odlučuje o osnivanju prava služnosti iz članka 1. ove Odluke i sklapanju ugovora na temelju kojeg ovlaštenici prava služnosti nadležnom sudu podnose zahtjev za uknjižbu prava služnosti.

Zahtjev investitora za osnivanje prava služnosti podnosi se u roku od 30 dana prije namjeravanog početka radova, a uz zahtjev se prilaže i odgovarajući projekt s podacima o vrsti, odnosno namjeni, osnovnim tehničkim karakteristikama te položaju vodova i pripadajućih objekata. Troškove ovjere i provedbe ugovora o osnivanju prava služnosti snosi investitor.

Članak 9.

Korisnici koji su položili vodove i pripadajuće objekte na javnim površinama kojima upravlja Općina Ernestinovo i na nekretninama u vlasništvu Općine Ernestinovo do dana donošenja ove Odluke, a za koje nije ugovorom regulirano pravo služnosti, dužni su u roku od 30 dana od dana primitka poziva na sklapanje ugovora od strane nadležnog upravnog odjela Općine Ernestinovo, podnijeti zahtjev za ugovorno reguliranje prava služnosti.

Za osnivanje prava služnosti za korisnike koji nemaju zaključen ugovor, pored godišnje naknade za služnost, utvrđuje se i jednokratna naknada u visini trogodišnje naknade za osnivanje prava služnosti, na ime korištenja nekretnina kojima upravlja Općina Ernestinovo za proteklo razdoblje.

Visina jednokratne naknade obračunavati će se temeljem članka 6. ove Odluke.

Jednokratna naknada uplaćuje se na račun Općine Ernestinovo u roku od 15 dana od sklapanja ugovora.

Ukoliko korisnici iz stavka 1. ovog članka ugovorno ne reguliraju pravo služnosti za polaganje vodova i pripadajućih objekata sukladno odredbama ove Odluke, Općina Ernestinovo će pokrenuti postupak za izmještanje vodova.

Na korisnike koji nemaju zaključen ugovor za ostale služnosti iz članka 1. ove Odluke na odgovarajući se način primjenjuju odredbe ovog članka.

Članak 10.

Jedinstveni upravni odjel Općine Ernestinovo dužan je voditi evidenciju danih služnosti temeljem ove Odluke.

Članak 11.

Od obveze plaćanja naknade iz članka 6. ove Odluke, oslobođeni su:

- pravne osobe čiji je osnivač Općina Ernestinovo,

- trgovačka društva kojima je Općina Ernestinovo vlasnik, odnosno u kojima Općina Ernestinovo ima udio u kapitalu,

- druge pravne osobe u slučajevima kada je to propisano posebnom odlukom/propisom.

Općinska načelnica Općine Ernestinovo može Odlukom po vlastitoj procjeni u cijelosti ili djelomično osloboditi investitora od obveze plaćanja naknade za osnivanje služnosti u slučaju gradnje objekata koji su od interesa za Općinu Ernestinovo.

Članak 12.

Ova Odluka stupa na osmog dana od dana objave u “Službenom glasniku Općine Ernestinovo“.

KLASA: 940-01/24-02/

URBROJ: 2158-19-01-24-1

Ernestinovo, .lipnja 2024. godine

OPĆINSKO VIJEĆE

Predsjednik Općinskog vijeća

Krunoslav Dragičević